***Payback*** er en amerikansk action-thriller og fra 1999 regissert av Brian Helgeland. Filmen handler om en mann som forsøker å skaffe tilbake en stor sum penger som hans kollega fraranet ham etter et kupp de utførte sammen. Oppgaven blir vanskelig siden pengene er blitt investert i et forbrytersyndikat. Hovedrollen spilles av Mel Gibson, mens andre sentrale roller spilles av Gregg Henry, Maria Bello, David Paymer, Bill Duke, Kris Kristofferson og Lucy Liu. 

Filmen regnes som en nyinnspilling av *Hevneren fra Alcatraz*, med Lee Marvin i hovedrollen. Begge er forøvrig basert på Donald E. Westlakes roman *The Hunter*, fra 1962.

*Payback* ble en suksess hos publikum, men fikk blandet mottakelse av kritikerne.

Handling
--------

Filmen handler om Porter, som sammen med sin kamerat Resnick utfører et vellykket kupp mot den kinesiske triaden. Resnick forråder imidlertid sin partner: Han tar alle pengene, forfører Porters kone og forsøker å drepe ham. Porter overlever imidlertid og kommer tilbake for å ta hevn - og innkassere sin del av de 140 000 dollarene. Hans svikefulle kamerat har imidlertid brukt ransutbyttet til å betale seg inn i et mafiaopplegg med 130 000 dollar. Porter innser derfor at det ikke er nok å filleriste Resnick, men at han må bryte ned hele ledelsen i det hardkokte kartellet for å få pengene. Denne planen synes som et selvmordsoppdrag, men Porter dreper seg opp oppover i hierarkiet for å skaffe seg pengene.

Om filmen
---------

#### Popularitet og økonomi

*Payback* ble en moderat publikumssuksess. Den innbrakte $161,6 millioner på verdensbasis, hvorav $81,5 millioner i USA. Den havnet på en 26. plass over de mest innbringende filmene i 1999, både på verdensbasis og i USA.

Produksjonskostnadene er estimert til $90 millioner.

#### Anmelderne

Filmen fikk blandet mottakelse av kritikerne, noe som gjenspeiles i at den har fått 54% på Rotten Tomatoes og 46% på Metacritic. Den amerikanske filmanmelderen Roger Ebert gav den 3 av 4 stjerner.

*VGs* anmelder gav den terningkast fire og skrev: «Lett replikk, tunge drap, grei underholdning. Og ingen nevneverdig opphisselse verdig». *Dagbladets* anmelder gav den tre og skrev: «Lekkert foto og et par overraskende vrier redder filmen fra å gå med i dragsuget fra sine utallige eksplosjoner, men det er så vidt. Den hardkokte humoren er mer kokt enn morsom». *Aftenposten, Dagsavisen* og *Filmredaksjonen NRK* gav den fire. Anmelderen i CINERAMA gav DVD-utgaven terning seks i 1999 og skrev: «Payback er en tøff film, men en film som huskes på en positiv måte. Jeg er ikke helt overbevist om at alle de tøffe scenene er berettiget og nødvendige, men jeg likte altså filmen godt og tillegger den godt utstyrte DVD-utgivelsen en del vekt, slik at dette må bli en sekser».

### Priser

Brian Helgeland ble tildelt publikumsprisen ved Cognac Festival du Film Policier, mens Chris Boardman ble tildelt en BMI Award for musikken. Den ble i tillegg nominert til en Saturn Award (beste action) og en Blockbuster Entertainment Award (Mel Gibson).

### Innspilling

Innspillingen pågikk fra oktober 1997 til sommeren 1998. Opptakene ble gjort i Chicago og Los Angeles.

Dette var Brian Helgelands debut som regissør. Han hadde tidligere kun befattet seg med manus. Både Maria Bellos og Lucy Lius hadde sin første store filmrolle i denne.

### Annet

En Director's Cut ble vist på Austin Film Festival i 2006. Den ble lansert på DVD, Blu-ray og HD-DVD i 2007. Flere ting er endret i denne versjonen. Den er også 10 minutter kortere enn den originale kinoversjonen.

Rollebesetning
--------------

* Mel Gibson – Porter
* Gregg Henry – Val Resnick
* Maria Bello – Rosie
* David Paymer – Arthur Stegman
* Bill Duke – Det. Hicks
* Deborah Kara Unger – Mrs. Lynn Porter
* John Glover - Phil
* William Devane - Carter
* Lucy Liu - Pearl
* Jack Conley – Det. Leary
* Kris Kristofferson – Bronson
* James Coburn - Fairfax
* Freddy Rodriguez - Valet
* Manu Tupou - Pantelåner

Referanser
----------

1. 1 2  «Payback». *Box Office Mojo*. Besøkt 17. januar 2020.
2. ↑  «Top 1999 Movies at the Worldwide Box Office». *The Numbers*. Besøkt 17. januar 2020.
3. ↑  «Top 1999 Movies at the Domestic Box Office». *The Numbers*. Besøkt 17. januar 2020.
4. ↑  «Payback (1999)». *Rotten Tomatoes* **(engelsk)**. Besøkt 17. januar 2020.
5. ↑  «Payback (1999)». *Metacritic* **(engelsk)**. Besøkt 17. januar 2020.
6. ↑  Ebert, Roger. «Payback movie review & film summary (1999) | Roger Ebert». *www.rogerebert.com* **(engelsk)**. Besøkt 17. januar 2020.
7. ↑  «Drap med sjarm». *www.vg.no*. Besøkt 17. januar 2020.
8. ↑  Jørgensen, Liv (5. mars 1999). «Mel går berserk». *Dagbladet.no* **(norsk)**. Besøkt 17. januar 2020.
9. ↑  «Payback». *www.filmfront.no*. Besøkt 17. januar 2020.
10. ↑  «CINERAMA - Payback (14.11.1999)». Arkivert fra originalen 19. februar 2014. Besøkt 29. januar 2014.
11. ↑  IMDb awards
12. ↑  IMDb locations

Eksterne lenker
---------------

* (en) *Payback* på Internet Movie Database Rediger på Wikidata

* (no) *Payback* hos Filmfront Rediger på Wikidata

* (no) *Payback* på NRK TV Rediger på Wikidata

* (sv) *Payback* i Svensk Filmdatabas Rediger på Wikidata

* (da) *Payback* i Danmark Nationale Filminstitut Rediger på Wikidata

* (en) *Payback* på AllMovie Rediger på Wikidata

* (fr) *Payback* på Allociné Rediger på Wikidata

* (nl) *Payback* på MovieMeter Rediger på Wikidata

* (en) *Payback* på Turner Classic Movies Rediger på Wikidata

* (en) *Payback* på American Film Institute Rediger på Wikidata